ΓΡΑΠΤΗ ΕΡΩΤΗΣΗ E-0628/98 υποβολή: Christian Cabrol (UPE) προς την Επιτροπή (9 Μαρτίου 1998)

Θέμα: Πρόληψη των οικιακών πυρκαγιών

Στη Γαλλία και μόνο, κάθε δύο λεπτά εκδηλώνεται πυρκαγιά σε μια κατοικία. Στην ίδια χώρα, σημειώνονται κατ' έτος 250.000 οικιακές πυρκαγιές, για τις 77.000 εκ των οποίων απαιτείται η επέμβαση της πυροσβεστικής. 90% των θανάτων εξ αιτίας της φωτιάς καταλογίζονται στις οικιακές πυρκαγιές και η φωτιά αποτελεί τη δεύτερη αιτία θανάτου εξ ατυχήματος παιδιών κάτω των 5 ετών. Το 70% των οικιακών πυρκαγιών συμβαίνουν μεταξύ 10ης νυκτερινής και 6ης πρωινής και, σύμφωνα με πρόσφατη έρευνα, το 88% των γάλλων θεωρεί ότι «θα ήταν μια καλή ιδέα» να υπάρχουν σε όλα τα σπίτια πυροανιχνευτές. Ωστόσο, μόνο το 2% των γαλλικών κατοικιών είναι εξοπλισμένο με πυροανιχνευτή.

Η Επιτροπή:

1. Διαθέτει αξιόπιστα στοιχεία που να καλύπτουν το σύνολο των χωρών της Ευρωπαϊκής Ένωσης σχετικά με τα ατυχήματα που προξενούν οι οικιακές πυρκαγιές, τις περιστάσεις υπό τις οποίες εκδηλώνονται, την προέλευση, τα θύματα και το κοινωνικό κόστος; Έχει ήδη προβεί σε εξέταση των στοιχείων αυτών ανά χώρα που θα επέτρεπε τη σύγκριση των αποτελεσμάτων των διαφορετικών εθνικών νομοθεσιών που εφαρμόζονται για την πρόληψη των ατυχημάτων αυτών;

2. Δεν θεωρεί χρήσιμο, ίσως και απαραίτητο, να γίνει εις βάθος προβληματισμός, σε επίπεδο Ένωσης, και είναι διατεθειμένη, εάν τούτο αποδειχθεί αναγκαίο μετά το πέρας της μελέτης, να προτείνει την κατάλληλη νομοθεσία για την πρόληψη των οικιακών πυρκαγιών με τα ανθρώπινα δράματα και το πολύ σημαντικό κοινωνικό κόστος, λόγω της ανάγκης περιθάλψεως των θυμάτων και αποζημίωσης των κατεστραμμένων περιουσιών που συνεπάγονται, επιβάλλοντας π.χ., όπως συμβαίνει σε άλλες περιοχές του κόσμου, την εγκατάσταση πυροανιχνευτών σε όλες τις κατοικίες;

Απάντηση της κας Bjerregaard εξ ονόματος της Επιτροπής (14 Απριλίου 1998)

Η Επιτροπή έχει επίγνωση της σημασίας των καταστροφών και του αριθμού θυμάτων που προκαλούνται από τις πυρκαγιές στις κατοικίες.

Στο πλαίσιο της κοινοτικής συνεργασίας στην πολιτική άμυνα, εκτελείται ένα έργο πειραματικής εφαρμογής για να συγκριθεί σε έξι κράτη μέλη η υπάρχουσα νομοθεσία στον τομέα της πρόληψης των πυρκαγιών σε κοινόχρηστα κτίρια, όπου συμπεριλαμβάνονται οι κατοικίες. Η πρώτη έκθεση σχετικά με το έργο αυτό αναφέρει ότι ορισμένα κράτη μέλη διαθέτουν στατιστικές σε κρατικό επίπεδο. Το έργο θα μπορούσε άλλωστε να επεκταθεί στα υπόλοιπα κράτη μέλη και να εξετασθεί έτσι πώς θα βελτιωθεί η προστασία των κατοικιών από την πυρκαγιά.

Επίσης, στο πλαίσιο πάντοτε της κοινοτικής συνεργασίας στην πολιτική άμυνα, προτείνεται να εκτελεσθεί ένα σημαντικό έργο με σκοπό να προσδιορισθούν οι αρχές και οι κατευθύνσεις πρόληψης των φυσικών και τεχνολογικών κινδύνων.

Πρέπει πάντως να σημειωθεί ότι αυτές οι δύο πρωτοβουλίες μπορούν να διεξαχθούν μόνον εφόσον η αρμόδια επί του Προϋπολογισμού Αρχή χορηγήσει από το κονδύλι Β4-3300 «κοινοτική συνεργασία στην πολιτική άμυνα και σε καταστάσεις έκτακτης περιβαλλοντικής ανάγκης» τις αναγκαίες πιστώσεις για να εκτελεσθεί το 1998 και 1999 το κοινοτικό πρόγραμμα δράσης για την πολιτική άμυνα που εξέδωσε το Συμβούλιο στις 19 Δεκεμβρίου 1997 με την απόφαση 98/22/ΕΚ ((ΕΕ L 8 της 14.01.1998. )).

Οσον αφορά την ασφάλεια των υλικών στην αντίδρασή τους και την αντοχή τους στη φωτιά, η Επιτροπή εναρμονίζει τη στιγμή αυτή σε ευρωπαϊκή κλίμακα την ταξινόμηση των δομικών προϊόντων και τις μεθόδους δοκιμών που είναι αναγκαίες για να ελέγχονται τα χαρακτηριστικά αυτά. Το έργο επιτελείται στο πλαίσιο εφαρμογής της οδηγίας 89/106/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τα δομικά προϊόντα ((ΕΕ L 40 της 11.02.1989. )) και σκοπός του είναι να ικανοποιείται μια από τις έξι βασικές απαιτήσεις που έχουν τεθεί για τα δομικά έργα, ήτοι η πυρασφάλεια. Τα συγκεκριμένα αποτελέσματα του έργου προβλέπονται για τα τέλη του 1999.

Τέλος, όσον αφορά τη στατιστική κάλυψη, παρακαλείται το Αξιότιμο Μέλος του Ευρωπαϊκού Κοινοβουλίου να ανατρέξει στην απάντηση που δόθηκε στη γραπτή ερώτηση Ε-3261/97 του κ. Skinner ((ΕΕ C 158, 25.5.1998, 74. )). Ακόμη, σε ό,τι αφορά τα συνολικά δεδομένα της Κοινότητας για τα οικιακά ατυχήματα και τα ατυχήματα αναψυχής, το ευρωπαϊκό σύστημα ελέγχου των οικιακών ατυχημάτων και των ατυχημάτων κατά την αναψυχή (EHLASS) θα μπορούσε να παράσχει ενδείξεις για τις λεπτομέρειες αυτού του είδους ατυχημάτων, όπως μεταξύ άλλων τις συνέπειές τους, την ηλικία και το φύλο των θυμάτων, την ώρα και τον τόπο της πυρκαγιάς, τους τραυματισμούς και τα ενεχόμενα προϊόντα. Το σύστημα αυτό δίνει ενδεικτική εικόνα του αριθμού ατυχημάτων και του κοινωνικού τους κόστους. Ωστόσο, επειδή το EHLASS τροφοδοτείται με πληροφορίες από τα επείγοντα περιστατικά των νοσοκομείων, οι επί τόπου θάνατοι δεν καταγράφονται. Επομένως, θα έπρεπε να περιληφθούν σε κάποια μελέτη και άλλες πηγές πληροφοριών. Μια τέτοια μελέτη δεν έχει όμως αναληφθεί επί του θέματος.